पंतप्रधानांचा आगामी मलेशिया आणि सिंगापूर दौरा

पंतप्रधान नरेंद्र मोदी 21 ते 24 नोव्हेंबर 2015 दरम्यान मलेशिया आणि सिंगापूरच्या दौऱ्यावर जात आहेत. पंतप्रधानांनी फेसबुकवर लिहिलेल्या पोस्टमध्ये म्हटले आहे- मी मलेशिया आणि सिंगापूर दौऱ्यावर जात आहेत. मलेशियामध्ये मी आसियान-भारत शिखर परिषद आणि दहाव्या पूर्व आशिया शिखर परिषदेत सहभागी होणार आहे. शिखर परिषदेत सहभागी होणाऱ्या जगभरातल्या इतर नेत्यांबरोबरच मी मलेशियाचे पंतप्रधान नजीब रजाक यांचीही भेट घेणार आहे. सिंगापूर आणि भारताच्या राजनैतिक संबंधांना 50 वर्ष पूर्ण झाल्यानिमित्त मी सिंगापूरचे पंतप्रधान ली शीन लूंग यांच्याशी चर्चा करणार आहे. मलेशिया आणि सिंगापूरच्या माझ्या दौऱ्याचा उद्देश या देशांबरोबर भारताचे आर्थिक संबंध मजबूत करणे आणि संरक्षण सहकार्याला प्रोत्साहन देणे हा आहे. तुम्हाला यासंबंधी सविस्तर आणि ताजी माहिती App.http://nm4.in/dnldapp या मोबाईल ॲपवर मिळेल. मलेशिया आमच्या ‘ॲक्ट ईस्ट’ धोरणाच्या केंद्रस्थानी आहे. वर्ष 2010 पासून मलेशियाबरोबर भारताची धोरणात्मक भागीदारी आहे. भारतातील विविध पायाभूत प्रकल्पांमध्ये मलेशियाची मोठी गुंतवणूक आहे. मलेशियाबरोबर भारताचा व्यापार विशेषत: जिन्नस क्षेत्रात खूपच चांगला आहे. मलेशियाच्या दौऱ्यादरम्यान, मी तिथले पंतप्रधान नजीब रझाक यांची भेट घेणार असून द्विपक्षीय संबंधांवर चर्चा करणार आहे. तोएबा गेटच्या उद्‌घाटन कार्यक्रमात मी सहभागी होईन तसेच मलेशियाच्या उद्योग क्षेत्राशीही संवाद साधेन. या दौऱ्यादरम्यान मी रामकृष्ण मिशनला भेट देईन आणि स्वामी विवेकानंदाच्या पुतळ्याच्या अनावरण समारंभात सहभागी होईल. तसेच बातू केव्हज मंदिरालाही भेट देणार आहे. मलेशियामध्ये भारतीय वंशाचे 20 लाखांहून अधिक लोक राहतात. सामुदायिक कार्यक्रमात त्यांच्याशी संवाद साधेन. भारतीय समुदायाच्या लोकांनी केलेल्या गौरवास्पद कामगिरीबद्दल तसेच दोन्ही देशांना जवळ आणल्याबद्दल त्यांना सलाम करायला हवा. मलेशियानंतर मी सिंगापूरला जाणार आहे. भारत-सिंगापूर संबंधांना 50 वर्ष पूर्ण होत असताना या विशेषप्रसंगी हा दौरा होत आहे. सिंगापूरबरोबरचे भारताचे संबंध खूपच महत्त्वपूर्ण आहेत. भारतातील आघाडीच्या गुंतवणुकदारांपैकी सिंगापूर हा एक देश आहे आणि अनेक भारतीय कंपन्या सिंगापूरमध्ये आपला उद्योग विस्तारत आहेत. सिंगापूरचे यश खरोखरच गौरवास्पद आहे. शहरी विकास, शहरी वाहतूक, कचरा व्यवस्थापन, बंदर विकास आणि कौशल्य विकास क्षेत्रातील त्यांनी केलेली कामगिरी सर्वांना माहित आहे. भारत आणि सिंगापूर दरम्यान या प्रमुख क्षेत्रांमध्ये सहकार्य करण्यावर माझा या सिंगापूर दौऱ्यात भर राहील. सिंगापूरमध्ये माझा पहिला कार्यक्रम एका भाषणाने सुरू होईल. राष्ट्रपती टोनी तान केंग याम, पंतप्रधान ली शीन लूंग आणि वरिष्ठ मंत्री गोह चोक तोंग यांच्याशी माझी चर्चा होईल. मला यापूर्वीही अनेकदा या लोकांना भेटण्याचे सौभाग्य प्राप्त झाले आहे. यावर्षी फेब्रुवारी महिन्यात राष्ट्रपती टोनी तान केंग याम यांनी भारताचा दौरा केला होता. प्रमुख गुंतवणूकदारांबरोबरच्या बैठकीत भारतातील गुंतवणूक संधींवर भर दिला जाईल. कौशल्य विकासावर भर देण्यासाठी मी आयटीईचा दौरा करणार आहे. एस्प्लेनेड पार्क येथील आयएनए स्मारक चिन्ह येथे मी आदरांजली देखील वाहणार आहे. सिंगापूरमध्ये 3,50,000 पेक्षा अधिक भारतीय राहतात. 24 नोव्हेंबर रोजी मी एका सामुदायिक कार्यक्रमात सहभागी होईल. मला खात्री आहे कि, माझ्या सिंगापूर दौऱ्यामुळे भारत-सिंगापूर सहकार्य वृध्दींगत होईल आणि त्याचा फायदा उभय देश, आशिया आणि उर्वरित जगाला होईल. शनिवार 21 नोव्हेंबर रोजी मी आसियान-भारत शिखर परिषदेत सहभागी होईन. गेल्या अनेक वर्षात आसियान देशांबरोबर भारताची भागीदारी वेगाने वाढत आहे. आसियान हा भारताचा चौथा सर्वात मोठा व्यापार भागीदार आहे आणि आसियानसाठी भारत सहावा सर्वोत मोठा व्यापार भागीदार आहे. आपल्या व्यापार आणि गुंतवणूकीच्या प्रवाहात लक्षणीय वाढ झाली आहे. तरीही आपले व्यापार आर्थिक संबंध आणखी वृध्दींगत करण्याची आमची इच्छा आहे. त्याचदिवशी होणाऱ्या आसियान व्यापार आणि गुंतवणूक परिषदेत भारतातील गुंतवणुकीच्या संधी आणि आर्थिक सहकार्य दृढ करण्याच्या गरजेवर मी भर देणार आहे. आसियान देशांनी भारताच्या ‘ॲक्ट ईस्ट’ धोरणाचे स्वागत केले आहे आणि संरक्षण, सुरक्षा आणि सांस्कृतिक संबंध यांसारख्या क्षेत्रांमध्ये आसियान कुटुंबाबरोबर अधिक चांगले संबंध प्रस्थापित करण्यासाठी आपण उत्सुक आहोत. हे शतक ‘आशियाई शतक’ बनवण्याच्या आपल्या स्वप्नांना भारत-आसियान संबंधांमुळे अधिक गती मिळेल. दहावी पूर्व आशिया शिखर परिषद 22 नोव्हेंबर 2015 रोजी होत आहे. या परिषदेला भारताच्या दृष्टीने अनन्यसाधारण महत्त्व आहे. गेल्या 9 परिषदांमध्ये पंतप्रधान स्तरावर भारताचे प्रतिनिधीत्व करण्यात आले आहे. ही परिषद अतिशय महत्त्वाच्या क्षणी होत असून आपण एकत्रितपणे सुरक्षा मुद्यांवर चर्चा करू. दहशतवादाचा धोका आणि पश्चिम आशियातील सध्याची स्थिती हा देखील चर्चेचा एक भाग असेल. शिखर परिषदेच्या पार्श्वभूमीवर विविध जागतिक नेत्यांबरोबर द्विपक्षीय बैठका होतील. मलेशिया आणि सिंगापूरमध्ये होणाऱ्या सामुदायिक कार्यक्रमांसाठी तुमच्या सूचना आणि मते पाठवा. तुम्ही मोबाईल ॲपच्या माध्यमातून हे करू शकता. सूचना पाठवणारे मलेशिया आणि सिंगापूरमधील असल्यास मी त्यापैकी काहींची भेट घेईन. लंडनमधील वेंबले स्टेडियमवर झालेल्या सामुदायिक कार्यक्रमासाठी मी अशाच प्रकारे आवाहन केले होते आणि त्याला मिळालेला प्रतिसाद अभूतपूर्व होता. मला खूपच मौलिक आणि नवीन माहिती मिळाली. माहिती देणाऱ्या काहींना मी भेटलो.